उद्धव बोले- जिनका स्वतंत्रता संग्राम से संबंध नहीं, उन्हें 2024 में दफन कर देना चाहिए
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar -  NEET PG परीक्षा का आयोजन आज
उद्धव ठाकरे ने रविवार को बिना नाम लिए बीजेपी पर निशाना साधा। उन्होंने कहा कि जिनका स्वतंत्रता संग्राम से कोई संबंध नहीं है और जो जानवरों की प्रवृत्ति के हैं, उन्हें 2024 में दफन कर देना चाहिए। हमें शपथ लेनी है कि हम भारत माता को फिर गुलामी के चंगुल में नहीं आने देंगे। अगर हम ऐसा नहीं करेंगे तो 2024 का चुनाव आखिरी होगा।
ठाकरे ने कहा कि उन्होंने चुनाव आयोग के फैसले को स्वीकार नहीं किया है। अगर चुनाव आयोग मोतियाबिंद से पीड़ित नहीं है तो उसे आकर जमीनी हकीकत देखनी चाहिए। चुनाव आयोग 'चूना लगाव' आयोग है और सत्ता में बैठे लोगों का गुलाम है।
आज की अन्य बड़ी खबरें...
बीजेपी के बाद UDP-PDF ने एनपीपी का समर्थन किया, CM संगमा ने राज्यपाल को सौंपा 32 विधायकों का समर्थन पत्र
मेघालय में यूनाइटेड डेमोक्रेटिक पार्टी (UDP) और पीपुल्स डेमोक्रेटिक फ्रंट (PDF) ने राज्य में सरकार बनाने के लिए NPP को समर्थन दे दिया है। बीजेपी पहले ही एनपीपी को अपना समर्थन दे चुकी है। अब CM संगमा ने गवर्नर को 32 विधायकों के समर्थन का लेटर सौंप दिया है। संगमा 7 मार्च को CM पद की शपथ लेंगे।
भारत ने स्विस राजदूत को तलब किया, जिनेवा में UN बिल्डिंग के सामने भारत विरोधी पोस्टर्स का मामला
भारत ने रविवार को स्विस राजदूत को तलब किया और जिनेवा में UN बिल्डिंग के सामने भारत विरोधी पोस्टरों के मुद्दे पर विरोध दर्ज कराया। स्विस राजदूत ने विदेश मंत्रालय से कहा कि वह भारत की चिंताओं को पूरी गंभीरता के साथ बर्न तक पहुंचाएंगे।
नेवी ने जहाज से किया ब्रह्मोस का परीक्षण, अरब सागर में मिसाइल ने सटीक निशाना मारा
इंडियन नेवी ने अरब सागर में अपने जहाज से ब्रह्मोस का सफल परीक्षण किया है। DRDO द्वारा डिजाइन किए गए बूस्टर के साथ ब्रह्मोस मिसाइल ने अरब सागर में टारगेट पर सटीक हमला किया। मिसाइल का परीक्षण कोलकाता के युद्धपोत से किया गया। मिसाइल में स्वदेशी सामग्री बढ़ाने पर ब्रह्मोस एयरोस्पेस लगातार काम कर रहा है। पढ़ें पूरी खबर...
तमिलनाडु में पटाखों के शेड में आग लगी, एक महिला की मौत
तमिलनाडु के कुड्डालोर जिले के शिवनारपुरम गांव के पास रविवार दोपहर को पटाखों के एक शेड में आग लग गई। हादसे में एक महिला की झुलसकर मौत हो गई, जबकि कुछ लोग गंभीर रूप से झुलस गए। घायलों को पास के अस्पताल और कुड्डालोर के सरकारी अस्पताल में ले जाया गया। जिले के वरिष्ठ अधिकारी मौके पर पहुंच गए हैं।
महाराष्ट्र बोर्ड का 12वीं का गणित का पेपेर लीक, तीन स्टूडेंट्स समेत चार लोगों के खिलाफ मामला दर्ज
महाराष्ट्र बोर्ड का 12वीं क्लास का गणित का पेपर लीक करने के आरोप में तीन स्टूडेंट्स समेत चार लोगों को खिलाफ मामला दर्ज किया गया है। मीडिया रिपोर्ट्स के मुताबिक, एक स्टूडेंट के फोन में भी क्वेश्चन पेपर पकड़ा गया था। पुलिस मामले में आगे की जांच कर रही है।
तुनिषा सुसाइड केस का आरोपी शीजान ठाणे जेल से रिहा, परिवार के गले लगकर रोया
तुनिषा शर्मा सुसाइड केस में मुख्य आरोपी शीजान खान दो महीने बाद रविवार को ठाणे जेल से रिहा हो गया। शनिवार को वसई कोर्ट ने उसे 1 लाख के बॉन्ड पर जमानत दे दी थी। मीडिया रिपोर्ट्स के मुताबिक, शीजान जेल से रिहा होने के बाद परिवार वालों से गले लगकर रोया।
बताया जा रहा है कि शीजान को देश से बाहर जाने पर पाबंदी है। कोर्ट ने उसका पासपोर्ट जमा कराने को कहा है। तुनिषा ने 24 दिसंबर 2022 को शूटिंग के सेट पर फांसी लगाकर खुदकुशी कर ली थी। तुनिषा की मां की शिकायत पर शीजान को 25 दिसंबर को पुलिस ने गिरफ्तार किया था। वो तभी से जेल में बंद था। पूरी खबर यहां पढ़ें...
जम्मू-कश्मीर में सुबह और उत्तराखंड में देर रात आया भूकंप, लोगों में दहशत, घरों से बाहर निकले
जम्मू-कश्मीर और उत्तराखंड में रविवार को भूकंप आया। उत्तराखंड में रात 12:45 पर और जम्मू कश्मीर में सुबह 6:57 पर भूकंप के झटके महसूस किए गए।
बात उत्तराखंड की करें तो यहां भूकंप की तीव्रता रिक्टर स्केल पर 2.5 रही। इसका केंद्र उत्तरकाशी से 5 किमी नॉर्थ ईस्ट में था। यहां एक के बाद एक तीन बार भूकंप आया।
कश्मीर में श्रीनगर से 38 किमी उत्तर में सुबह आए भूकंप की तीव्रता 3.9 रही। इसका केंद्र जमीन से 10 किमी नीचे था। दोनों हीजगहों पर आए भूकंप से किसी तरह के नुकसान की खबर नहीं है।
रिपोर्ट़्स के मुताबिक एक महीने के अंदर उत्तराखंड में 6 बार भूकंप आ चुके हैं। हालांकि रविवार को आए भूकंप से उन घरों में दरारें बढ़ने की संभावना है जो पहले से ही दरक चुके हैं।
उज्बेकिस्तान कफ सिरप मामले में नोएडा की मेरियन बायोटेक कंपनी के 3 कर्मचारी गिरफ्तार
उज्बेकिस्तान में भारतीय कफ सिरप से 18 बच्चों की मौत के मामले में नोएडा की फार्मा कंपनी मेरियन बायोटेक के 3 कर्मचारियों को गिरफ्तार किया गया है। इन पर दवाई में मिलावट करने के आरोप लगे हैं। हालांकि, आरोपियों में कंपनी के मालिक शामिल नहीं हैं। पिछले साल दिसंबर में उज्बेकिस्तान सरकार ने आरोप लगाया था कि भारत में बना कफ सिरप DOK-1 MAX पीने की वजह से उनके देश में 18 बच्चों की मौत हो गई।
केन्या में इलेक्ट्रिसिटी सिस्टम डिस्टर्बेंस के कारण पूरे देश में एक साथ ब्लैकआउट
केन्या में शनिवार शाम 6.20 बजे इलेक्ट्रिसिटी सिस्टम डिस्टर्बेंस के कारण पूरे देश में एक साथ ब्लैक आउट हो गया। केन्या पॉवर इलेक्ट्रिसिटी डिस्ट्रीब्यूटर (KPLC.NR) ने बताया कि हम कम से कम समय में सामान्य स्थिति बहाल करने के लिए काम कर रहे हैं। बता दें कि केन्या पॉवर देश की एकमात्र इलेक्ट्रिसिटी डिस्ट्रीब्यूटर कंपनी है।
बांग्लादेश में ऑक्सीजन प्लांट में विस्फोट, छह की मौत, 30 घायल
बांग्लादेश में शनिवार शाम 4.30 बजे एक ऑक्सीजन प्लांट में विस्फोट के बाद आग लगने से छह लोगों की मौत हो गई। करीब 30 लोग घायल हो गए। मरने वालो की संख्या में इजाफा हो सकता है। यह स्पष्ट नहीं हो सका है कि विस्फोट किस वजह से हुआ।